《慈乌行》
宋代·郑獬

鸦鸦林中雏，日晚犹未栖。
口衔山樱来，独向林中啼。
林中有鸦父，昔生六七儿。
一朝弃之去，空此群雏悲。
意谓父在林，还傍前山飞。
山中得山樱，欲来反哺之。
绕林复穿树，疑在叶东西。
东西竟无有，还上高高枝。
高枝仅空巢，见此涕沾衣。
复念营巢初，手足生疮痍。
朝飞恐雏渴，暮飞恐雏饥。
一日万千回，日日衔黍归。
今我羽翼成，反哺方有期。
如何天夺去，遂成长别离。
山樱正满枝，结子红琲肥。
而我不得哺，安用自啄为。
嗟嗟我薄祜，哺之固已迟。
尚有慈母恩，群雏且相随。

作者简介：郑獬（1022——1072）字毅夫，号云谷，虔化人，江西宁都梅江镇西门人，因他的祖父前往湖北安陆经商，便寄居于此。商籍人安陆，详载宁都州志，少负售才词章豪伟，宋皇祐壬辰科举人，癸巳状元及第，初试国子监谢启曰，李广才气自谓无双。